শিষ্যাদের সঙ্গে স্বঘোষিত ধর্মগুরু বীরেন্দ্রদেবের ‘আপত্তিকর’ আচরণ মেনে নিতে পারেননি বাড়ির মালিক তথা প্রাক্তন শিষ্য রবীন্দ্রনাথ দাস। তারপর থেকেই দু’পক্ষের দূরত্ব বাড়ে। পুলিশে অভিযোগ দায়ের করেন রবীন্দ্রনাথ। সোমবার তিনি নিজেই ‘এবেলা’কে এ কথা জানিয়েছেন। 
সল্টলেকের সিএল ব্লকের যে বাড়িটি ভাড়া নিয়ে ১৯৯৩ সাল থেকে বীরেন্দ্রদেব আশ্রম চালাতেন, গত শনিবার সেখানে হানা দিয়ে ১৫ জন মহিলাকে উদ্ধার করেছে বিধাননগর পুলিশ। আশ্রমের এক পরিচালক চন্দ্রমাতাকে গ্রেফতার করা হলেও অপর পরিচালক গিরিজাম্মা পলাতক। এদিন রবীন্দ্রনাথ জানান, তিনি নিজেও ১৯৯২ সালে বীরেন্দ্রদেবের শিষ্যত্ব নিয়েছিলেন। তারপরই তাঁর বাড়িতে আশ্রম তৈরি করেন বীরেন্দ্রদেব।
দু’জনের মধ্যে চুক্তি হয়, কোনও পক্ষ অসন্তুষ্ট হলে এক মাসের নোটিসে আশ্রম সরিয়ে নেওয়া হবে। 
রবীন্দ্রনাথ জানিয়েছেন, বীরেন্দ্রদেবের অধীনস্থ অবিবাহিত আশ্রমিক মহিলারা ‘কন্যা’ নামে পরিচিত ছিলেন। বিবাহিতাদের বলা হতো ‘মাতা’। কিন্তু আশ্রমিকদের সঙ্গে ‘গুরু’র সম্পর্ক আদৌ সেই ধরনের ছিল না বলে রবীন্দ্রনাথের দাবি। তাঁর কথায়, ‘‘আমি দেখতাম উনি সকলকে আপত্তিকর প্রস্তাব দিতেন। একজন শিক্ষাগুরু কেন এমন বলবেন, তা আমার মাথায় ঢোকেনি। বেশ কিছু খুঁটিনাটি ঘটনায় আমার মনে ওঁর সম্পর্কে প্রশ্ন তৈরি হয়েছিল। আমি তাঁকে প্রশ্ন করতাম। তারপর থেকেই আশ্রমের দুই মহিলা পরিচালক আমার সঙ্গে অভব্যতা শুরু করেন।’’ 
এরপর গত সেপ্টেম্বরে আশ্রমের পরিচালকদের বাড়ি খালি করার নোটিস দেন রবীন্দ্রনাথ। তাঁরা নোটিস অস্বীকার করায় রবীন্দ্রনাথ পুলিশে অভিযোগ করেন। 
রবীন্দ্রনাথ আরও বলেন, ‘‘আশ্রমে আসা মহিলাদের বীরেন্দ্রদেব ‘পবিত্র’ থাকার কথা বলতেন। অবিবাহিতদের বলতেন, তাঁর সঙ্গলাভ করলে দেবী দুর্গা হওয়া যায়। বিবাহিতদের বলতেন, তাঁর সঙ্গলাভ করলে কুমারী হওয়া সম্ভব। আমি পরে বুঝতে পেরেছি, আমার বাড়িতে চূড়ান্ত ব্যাভিচার চলত। গোটা ব্যাপারটাই চূড়ান্ত অস্বাস্থ্যকর, আপত্তিজনক।’’ 
রবীন্দ্রনাথের আরও বক্তব্য, বীরেন্দ্রদেব যে ঘরে থাকতেন, সেই ঘর সংলগ্ন একটি শৌচালয় ছিল। ওই শৌচালয়ের দু’টি দরজা রয়েছে। একটি দরজা দিয়ে হলঘরে যাওয়া যায়। সেখানে মহিলা আশ্রমিকেরা থাকতেন। সেই শৌচালয়ের পথেই মহিলারা বীরেন্দ্রদেবের ঘরে যেতেন। 
রবীন্দ্রনাথ জানান, লন্ডন, আমেরিকা, ফিলিপিন্স-সহ বিভিন্ন দেশের বহু নাগরিক বীরেন্দ্রদেবের শিষ্য। বহু ব্যবসায়ী এবং উচ্চপদস্থ চাকুরিজীবী দেশ জুড়ে ছড়িয়ে থাকা তাঁর প্রায় ২০০ আশ্রম চালানোর খরচ দেন। 
গত বছর দিল্লিতে বীরেন্দ্রদেবের আশ্রমের সামনে দাঁড়িয়ে তাঁর বিরুদ্ধে শারীরিক নিগ্রহের অভিযোগ আনেন এক আশ্রমিক। সেই থেকেই বেপাত্তা বীরেন্দ্রদেব। সল্টলেকের আশ্রমে তিনি শেষবারের মতো এসেছিলেন গত বছরের ফেব্রুয়ারিতে।